กรมอนามัย เผยการสูบบุหรี่เป็นสาเหตุก่อโรคมะเร็งช่องปากเสี่ยง ผู้ที่สูบบุหรี่ 20 มวนต่อวัน เสี่ยงการเกิดมะเร็งช่องปากมากถึง 10 เท่า
พญ.พรรณพิมล วิปุลากร อธิบดีกรมอนามัย เปิดเผยว่า จากสถิติปี 2558 ประเทศไทยพบผู้ป่วยมะเร็งช่องปาก มากเป็นอันดับ 6 ของผู้ป่วยมะเร็งรายใหม่ทั้งหมด โดยมะเร็งชนิดนี้มีอัตราการเสียสูงกว่าร้อยละ 50 สาเหตุสำคัญที่ทำให้เกิดโรคมะเร็งช่องปากคือ การสูบบุหรี่ โดยพบว่า 8 ใน 10 ของผู้ป่วยมะเร็งช่องปากเคยสูบบุหรี่มาก่อน ควันและความร้อนจากบุหรี่จะทำให้เกิดการระคายเคืองต่อเนื้อเยื่ออ่อนในช่องปาก เมื่อถูกระคายเคืองเป็นประจำ เนื้อเยื่อจะเกิดการอักเสบ หนาตัว เสี่ยงต่อการเปลี่ยนเป็นเนื้อร้ายหรือมะเร็งช่องปาก การสูบบุหรี่ 20 มวนต่อวัน เพิ่มความเสี่ยงการเกิดมะเร็งช่องปากได้มากถึง 10 เท่า หากดื่มเครื่องดื่มแอลกอฮอลล์เป็นประจำร่วมด้วย จะยิ่งเพิ่มความเสี่ยงการเกิดโรคมะเร็งช่องปากมากถึง 15 เท่า โดยความเสี่ยงจะเพิ่มขึ้นตามจำนวนบุหรี่ที่สูบต่อวันและจำนวนปีที่สูบ          ด้าน ทพญ.ปิยะดา ประเสริฐสม ผู้อำนวยการสำนักทันตสาธารณสุข กล่าวถึงผลกระทบอื่นๆ ที่เกิดจากการสูบบุหรี่คือ คราบสีดำหรือน้ำตาลติดแน่นบนผิวฟัน มีกลิ่นปาก ความสามารถในการรับรสลดลง การหลั่งน้ำลายลดลง เพิ่มความเสี่ยงการเกิดฟันผุ         นอกจากนี้ การสูบบุหรี่ยังเป็นอุปสรรคต่อการรักษาทางทันตกรรม จากการมีคราบเหนียวของน้ำมันดินในบุหรี่ติดแน่นบนตัวฟัน ผู้สูบบุหรี่มีความเสี่ยงที่จะเป็นโรคปริทันต์ขั้นรุนแรง รักษาไม่หายขาด อีกทั้งโรคจะลุกลามมากขึ้นจนต้องสูญเสียฟัน โดยผู้ที่สูบบุหรี่ 5-14 มวนต่อวัน มีโอกาสสูญเสียฟันมากกว่าคนที่ไม่เคยสูบบุหรี่ 2 เท่า หากต้องถอนฟัน ผ่าฟันคุด หรือผ่าตัดในช่องปาก การสูบสูบบุหรี่จะทำให้แผลหายช้า และมีโอกาสติดเชื้อที่กระดูกเบ้าฟันได้ง่าย